NARIADENIE KOMISIE (ES) č. 1360/2005
z 18. augusta 2005,
ktorým sa mení a dopĺňa nariadenie (ES) č. 817/2004 stanovujúce podrobné pravidlá pre uplatňovanie nariadenia Rady (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) a ktorým sa menia, dopĺňajú a rušia určité nariadenia (1), najmä na jeho článok 34,
keďže:
(1)
Článok 23 nariadenia (ES) č. 1257/1999 ustanovuje, že Spoločenstvo môže financovať poľnohospodárov, ktorí prijímajú agro-environmentálne záväzky zvyčajnej správnej poľnohospodárskej praxe, ale tieto záväzky si majú vyžadovať viac ako len použitie zvyčajného dobrého poľnohospodárskeho postupu. Platnosť niektorých agro-environmentálnych záväzkov, určených na päť rokov, skončí 31. decembra 2006. Zavedením princípu krížového plnenia, ktorý je ustanovený v kapitole 1 hlavy II nariadenia Rady (ES) č. 1782/2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky (2), sú povinnosti poľnohospodárov v prípade neplnenia agro-environmentálnych záväzkov rôzne. Na nasledujúce programové obdobie rozvoja vidieka, na roky 2007 až 2013, platia nové pravidlá agro-environmentálnych opatrení.
(2)
Miesto podpisovania zmlúv na ďalších päť rokov podľa pravidiel uplatňovaných na súčasné programovacie obdobie môžu členské štáty prejaviť záujem o predĺženie súčasne platných agro-environmentálnych zmlúv s poľnohospodármi tak, aby posledný rok záväzku začal najneskôr 31. decembra 2006.
(3)
V rámci nariadenia Komisie (ES) č. 817/2004 (3) by sa mala ustanoviť väčšia pružnosť pre prípady, v ktorých poľnohospodári previedli podstatnú časť oblasti, pre ktorú bol určený počiatočný agro-environmentálny záväzok, pričom dbali na udržanie jeho kladného vplyvu na životné prostredie.
(4)
Preto by sa malo primerane zmeniť a doplniť nariadenie (ES) č. 817/2004. Tieto zmeny a nariadenia by sa mali uplatňovať od 1. januára 2005, kedy niektoré počiatočné zmluvy mohli vypršať.
(5)
Opatrenia stanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka,
PRIJALA TOTO NARIADENIE:
Článok 1
Nariadenie (ES) č. 817/2004 sa mení a dopĺňa takto:
1.
Do článku 21 sa vkladá tento odsek:
„3. V prípadoch, kde agro-environmentálne záväzky skončia platnosť pred koncom súčasného programovacieho obdobia stanoveného v článku 42 nariadenia (ES) č. 1257/1999, môžu členské štáty predĺžiť ich platnosť pod podmienkou, že posledný rok záväzku začne najneskôr 31. decembra 2006.
Členské štáty môžu schváliť úpravy plôch poľnohospodárskeho podniku spadajúceho pod záväzok, aby zohľadnili prevedenie časti poľnohospodárskeho podniku užívateľa podpory na inú osobu počas obdobia predĺženia pod podmienkou, že tieto zmeny nezmenšujú oblasť spadajúcu pod záväzok o viac ako 50 %.“
2.
Prvý a druhý odsek článku 36 sa nahrádzajú takto:
„V prípadoch, kde sa celý poľnohospodársky podnik užívateľa alebo jeho časť prevedie na inú osobu počas trvania obdobia, na ktoré je záväzok určený ako podmienka na poskytnutie pomoci, môže druhá osoba prevziať záväzok na zostávajúce obdobie. Ak sa záväzok neprevádza, užívateľ vráti poskytnutú podporu.
Členské štáty, uplatňujúce princíp proporcionality, môžu v nasledujúcich prípadoch odhliadnuť od tohto vrátenia.
a)
ak užívateľ, ktorý už splniť značnú časť daného záväzku, úplne prestane vykonávať poľnohospodársku činnosť a nie je pravdepodobné, že by následník záväzok prevzal;
b)
ak prevedenie časti poľnohospodárskeho podniku užívateľa nastane počas obdobia predĺženia záväzku v zhode s článkom 21 ods. 3 a ak prevod neprekročí 50 % oblasti spadajúcej pod záväzok, pred jeho predĺžením.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2005. Prvý pododsek odseku 3 článku 21 nariadenia (ES) č. 817/2004 vložený článkom 1 ods. 1 tohto nariadenia však neovplyvní opodstatnenosť záväzku, ktorý bol predĺžený pred dňom nadobudnutia účinnosti tohto nariadenia.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 18. augusta 2005